Nõukogu määrus (EÜ) nr 1298/2000,

8. juuni 2000,

millega muudetakse viiendat korda määrust (EÜ) nr 850/98 mis käsitleb kalavarude kaitset noorte mereorganismide kaitseks võetud tehniliste meetmete kaudu

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades järgmist:

(1) Geograafiliste ja hooajaliste iseärasuste tõttu on kohane, et liikmesriigid kehtestaksid oma lipu all sõitvate ja ühenduses registreeritud kalalaevade suhtes krevetipüügil kasutatavate eraldustraalide või sorteerimisvõrega võrkude kohta üksikasjalikud eeskirjad. Seetõttu tuleks muuta määruse (EÜ) nr 850/98 [4] artiklit 25.

(2) Uusimad teadusuuringud näitavad, et Inglismaa kirderanniku ja Šotimaa idaranniku vetes elavate tobiate arvukus ei ole piisav, et neid saaks püüda ja et neid samal ajal jätkuks liikidele, kes toituvad peamiselt tobiasest, ning seetõttu on soovitav selles piirkonnas tobiasepüük lõpetada.

(3) Määruse (EÜ) nr 850/98 artikkel 46 tuleks uuesti sõnastada, et selle kohaldamine oleks selgem.

(4) Mitmete koorikloomade ja kahepoolmeliste karploomade miinimumsuurus tuleks läbi vaadata või kehtestada.

(5) Seetõttu tuleks määrust (EÜ) nr 850/98 muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 850/98 muudetakse käesolevaga järgmiselt.

1. Artikli 25 lõige 2 asendatakse järgmisega:

"2. Hiljemalt 1. juulil 2002 kasutatakse põhjamere garneeli ja Aesop'i kreveti püügiks eraldustraali või sorteerimisvõrega võrku vastavalt üksikasjalikele eeskirjadele, mille liikmesriigid kehtestavad artikli 46 kohaselt. Neid eeskirju võib kohaldada ainult kalalaevade veetavate võrkude suhtes."

2. Artikli 29 järele lisatakse järgmine artikkel:

"Artikkel 29a

Tobiasepüügipiirangud

1. Aastatel 2000, 2001 ja 2002 on keelatud lossida ja pardale jätta tobiaid, mis on püütud geograafilisest piirkonnast, mis on määratletud Inglismaa ja Šotimaa idarannikuga ja joonega, mis järjestikku ühendab järgmisi koordinaate:

- 55o 30' põhjalaiust Inglismaa idarannikul,

- 55o 30' põhjalaiust, 1o 00' läänepikkust,

- 58o 00' põhjalaiust, 1o 00' läänepikkust,

- 58o 00' põhjalaiust, 2o 00' läänepikkust,

- 2o 00' läänepikkust Šotimaa idarannikul.

2. Komisjon esitab nõukogule ettekande lõike 1 toime kohta enne 1. märtsi 2001 ja uuesti enne 1. märtsi 2002. Nimetatud ettekannete põhjal võib komisjon teha ettepanekuid lõikes 1 osutatud tingimuste kohaste muutmiste kohta."

3. Artikli 46 lõige 1 asendatakse järgmisega:

"1. Liikmesriigid võivad võtta meetmeid kalavarude kaitseks ja majandamiseks:

a) üksnes kohalike kalavarude suhtes, mis pakuvad huvi ainult asjaomasele liikmesriigile; või

b) kehtestades tingimused või üksikasjaliku korra väljapüügi piiramiseks tehniliste abinõudega:

i) täiendades ühenduse õigusaktide kalapüügisätteid, või

ii) seades nimetatud õigusaktides sätestatud miinimumnõuetest rangemaid nõudeid;

eeldusel et neid meetmeid kohaldatakse ainult asjaomase liikmesriigi lipu all sõitvate ja ühenduses registreeritud kalalaevade suhtes või, juhul kui kalastamisega ei tegele kalalaev, asjaomases liikmesriigis registreeritud isikute suhtes."

4. XII lisa muudetakse järgmiselt:

a) "kukk-karp (Venerupis pullastra) 40 mm" asendatakse "kukk-karp (Venerupis pullastra) 38 mm",

b) "harilik ebaveenuskarp (Callista chione) 5 cm" asendatakse "harilik ebaveenuskarp (Callista chione) 6 cm",

c) "kaunkarp (Ensis spp., Pharus legumen) 10 cm" asendatakse "kaunkarp (Ensis spp.) 10 cm",

d) enne "tavaline tõrikodalane (Buccinum undatum)" lisatakse "harilik kaunkarp (Pharus legumen) 65 mm",

e) pärast "langust (Palinurus spp.)" lisatakse "viburhännak (Parapenaeus longorostirs) 22 mm (seljakilbi pikkus)".

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 8. juuni 2000

Nõukogu nimel

eesistuja

G. Oliveira Martins

[1] EÜT C 89 E, 28.3.2000.

[2] Arvamus on esitatud 19. mail 2000 (Euroopa Ühenduste Teatajas seni avaldamata).

[3] EÜT C 75, 15.3.2000, lk 34.

[4] EÜT L 125, 27.4.1998, lk 1. Määrust on viimati muudetud määrusega (EÜ) nr 2723/1999 (EÜT L 328, 22.12.1999, lk 9).

--------------------------------------------------